Марко Ганчев
Червено, черно и други цветове

chitanka.info

Зад кориците в засада спрели,

само чакат да отгърна лист

Растиняци, Жюлиен Сорели,

за да хукнат в набег поривист.

Млади, арогантни, славожадни,

друго нищо по-малко не щат

освен без условия да падне

победен в нозете им светът.

Препрочитах ги в часа си труден,

за упорство пример са поне.

Трябваха ми, а открих учуден:

няма ги на мойта възраст, не!

Не е блазнеща целта тогава

и успехът не донася шум —

какво има да се завладява

на четирсет, освен малко ум?

Подвизи не са необходими,

просто нужно е да си почтен.

Но се случва да са синоними

подвиг и почтеност някой ден.

Растиняци, Жюлиен Сорели,

препрочитам ви в такива дни

и намирам, че сте остарели

не от друго, а от младини…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.